নরেন্দ্র মোদী জমানায় একের পর এক বদল এনে চলেছে ভারতীয় রেল। এবার আরও এক বড় বদলের প্রস্তাব দিল ফেয়ার রিভিউ কমিটি। রেল বোর্ড সেই প্রস্তাব মেনে নিলে আগামী দিনে একই কামরায় দু’রকম ভাড়া দিতে হবে। আবার একই দূরত্বের দুই ট্রেনের ভাড়ায় বড় ফারাক হতে পারে।
বিমানে যেমন সামনের টিকিটের দাম বেশি হয় তেমনই দূরপাল্লার ট্রেনে লোয়ার বার্থের ভাড়া হবে বেশি। এমনই প্রস্তাব দিয়েছে ওই কমিটি। আগেই কমিটি প্রস্তাব দিয়েছে যে, উৎসবের সময়ে ট্রেনের ভাড়া বাড়িয়ে টিকিটের কম চাহিদার সময়ে ভাড়া কমানোর প্রস্তাব দিয়েছে কমিটি। এবার প্রস্তাব, সব থেকে বেশি চাহিদা থাকা লোয়ার বার্থের ভাড়াই বাড়িয়ে দেওয়ার।
শুধু তাই নয়, কমিটি এমন প্রস্তাবও দিয়েছে যে, মধ্যরাত বা অন্য বেখাপ্পা সময়ে গন্তব্যে পৌঁছনো ট্রেনের ভাড়াও কমিয়ে দেওয়া হোক। কমিটির বক্তব্য, রাত ১২টা থেকে সকাল ৪টা পর্যন্ত সময়ে আবার দুপুর ১টা থেকে ৭টায় গন্তব্যে পৌঁছনো ট্রেন সাধারণত যাত্রীরা এড়িয়ে চলেন। ফলে ট্রেনগুলি ফাঁকাই থাকে। এই সব ট্রেনে যাত্রী টানতে ভাড়া কমানোর প্রস্তাবও দিয়েছে কমিটি।